खुसी छन् क्लोप
लिभरपुल व्यवस्थापक योर्गन क्लोप यतिबेला खुसी छन् । आफ्नो टिमले ३० वर्षयता पहिलोपल्ट लिग उपाधि जित्ने अवसर प्राप्त भएकोमा उनी खुसी देखिएका हुन् ।
लन्डन — लिभरपुल व्यवस्थापक योर्गन क्लोप यतिबेला खुसी छन् । आफ्नो टिमले ३० वर्षयता पहिलोपल्ट लिग उपाधि जित्ने अवसर प्राप्त भएकोमा उनी खुसी देखिएका हुन् ।कोरोना भाइरस संक्रमणको महामारीले इंग्लिस प्रिमियर लिग तीन महिना रोकिँदा उनलाई डर लागिसकेको थियो, कतै सिजन नै रोकिने त होइन ? लिभरपुललाई लिगको शीर्षस्थानमा २२ अंकको अग्रता प्राप्त छ । आइतबार लिभरपुलले छिमेकी एभरटनको सामना गर्दै छ, गुडिसन पार्कमा ।बुधबार त्यो निर्णायक दिन आउने सक्नेछ, जतिबेला लिभरपुलले क्रिस्टल प्यालेसलाई घरमा आतिथ्यता गर्नेछ । यी दुई खेल जित्ने हो भने लिभरपुलको नाममा जानेछ लिग उपाधि । युरोपेली देशमध्ये कोभिड–१९ बाट सबैभन्दा बढी प्रभावित देशमध्ये इंग्ल्यान्ड पनि एक हो । लिग सुरु हुन नसकेको स्थितिमा इंग्लिस फुटबल सिजन कसरी टुंग्याउने हो भनेर धेरै चर्चा भएको थियो । यसक्रममा उत्तिकै उपाय पनि अगाडि सारिए ।त्यसमध्ये एक थियो, पूरा सिजनलाई नै शून्यमा झार्ने । अर्थात् लिगमा न कोही विजेता हुनेछ, न त कोही रेलिगेसनमा पर्नेछन् । यसले क्लोप र लिभरपुल समर्थकसहित सबैलाई चिन्तित बनाएको थियो । क्लोप आफैं भन्छन्, ‘जतिबेला लिगलाई शून्यको स्थितिमा राख्ने प्रस्ताव आयो, म स्वाभाविक रूपमा निकै चिन्तित भएँ । यो हाम्रा लागि निकै ठूलो क्षति हुने अवस्था थियो र मैले यसलाई स्विकार्न सक्ने स्थिति नै थिएन । म त अवाक भएको थिएँ ।’लिभरपुल मैदानमा फर्कनु ठीकअगाडि आयोजित प्रि–म्याच भिडियो कन्फ्रेन्समा क्लोपले भने, ‘अहिले निकै खुसी छु । धेरै राहत महसुस गरिरहेको छु ।’युरोपका अन्य केही देशले पछयाएको नियम मान्ने हो भने लिभरपुल प्रत्येक खेलमा जितेको अंकका आधारमा यसअघि नै विजेता घोषित भइसक्नुपर्ने हो । क्लोप मैदानमै उपाधि जित्नुपर्ने भएकामा पनि खुसी छन् । भलै, त्यो ऐतिहासिक उपलब्धि आत्मसात् गर्दा मैदानमा कोही समर्थक हुने छैनन् । क्लोप उपहारका रूपमा प्राप्त उपाधि चाहँदैनन् । उनी भन्छन्, ‘हामी प्रत्येक खेलमा बटुलेको अंकका आधारमा लिग जित्न चाहँदैनौं । हाम्रो उद्देश्य खेलेर नै जित्ने हो ।पेरिस सेन्ट जर्मेनले फ्रान्समा लिग जिते जस्तै हामी पनि यसअघि नै च्याम्पियन भइसक्ने थियौं । तर अब त्यस्तो रहेन, यो ठूलो उपलब्धि हो । अब हामी खेलेर नै मैदानमा उपाधि जित्ने क्रममा छौं । खेलकुदमा यस्तै हुनुपर्छ । अब हामी जित्नका लागि मैदान उत्रँदै छौं ।’क्लोप आएयता टिमको प्रदर्शन व्यापक सुधार आएको छ । लिभरपुल विश्वकै एक उत्कृष्ट टिम पनि बनेको छ । यो सिजन लिभरपुलले ८२ अंक बटुलिसकेको छ र यसमा २७ जित रहेका छन् । क्लोप अगाडि लिभरपुलका व्यवस्थापक ब्रेन्डन रोजर्स थिए । उनको तुलनामा अहिले लिभरपुलले मैदानका सबै छेउमा राम्रो प्रदर्शन गरेको छ । त्यसअनुसार क्लोप आएयता टिमले धेरै अवसर सिर्जना मात्र गरेको छैन, ती अवसरलाई बढी गोलमा पनि परिणत गरेको छ ।यस्तै टिमले कम पनि गोल खाएको छ । लिभरपुलले क्लोपको ‘हेभीमेटल’ रणनीति अपनाएयता खेलेका १ सय ७३ खेलमध्ये प्रत्येकमा औसत २.१५ गोल गरेको छ । रोजर्स छँदा यो १.९ मात्र थियो । लक्ष्यमा प्रहारको प्रतिशत पनि ११.०९ बाट बढेर १३.२४ पुगेको छ । फुटबलमा तथ्यांक तयार पार्ने ग्रासेनोटले यो विवरण तयार पारेको हो ।त्यस संस्थाका प्रमुख सिमन ग्लेभ्सले भनेका छन्, ‘क्लोपको नेतृत्वमा लिभरपुलको प्रदर्शनमा व्यापक सुधार आएको छ । यही कारणले टिम लिग उपाधि जित्ने संघारमा छ ।’ लिभरपुलको आक्रमण अहिले तीन खेलाडीमा टिकेको छ, मोहम्मद सलाह, साडियो माने र रोबर्टो फिर्मिनो । यस्तै फुलब्याक ट्ेरन्ट एलेक्जेन्डर आर्नोल्डले १२ गोलमा सहयोगी भूमिका निभाएका छन् ।यो म्यानचेस्टर सिटीका प्लेमेकर केभिन डी ब्रुयनको १६ एसिस्टपछि दोस्रो स्थानमा आउँछ । यस्तै लिभरपुलको डिफेन्समा भिर्जिल भान डाइकको आगमनपछि ठूलो सुधार आएको छ । टिमले विपक्षीलाई प्रत्येक खेलमा औसत ८.२६ प्रहारको अवसरमात्र दिएको छ । रोजर्सको पालामा यो औसत १०.७ थियो ।